R50 mjd. se taks verlore aan staatskaping | Netwerk24
7 wetstoepassers in Kaapstad oor geweld geskors
Deur Francois Williams 11 Julie 2019 16:14
Enigiets tussen R30 miljard en R50 miljard se belastinginkomste is verbeur weens die korrupsie en staatskaping by staatsondernemings.
Van links is Thuto Shomang, waarnemende direkteur-generaal van openbare ondernemings, Pravin Gordhan, minister van openbare ondernemings, en Phumulo Masualle, adjunkminister van openbare ondernemings, by die mediakonferensie voor die begrotingsposdebat oor openbare ondernemings. Foto: Francois Williams
Netwerk24 francois williams
By Transnet het die lokomotiefkontrak die staat tussen R7 miljard en R8 miljard gekos. Miljoene rande is ook verloor by die Suid-Afrikaanse Lugdiens (SAL) en ander instellings, het Pravin Gordhan, minister van openbare ondernemings, Donderdagmiddag voor sy begrotingsposdebat gesê.
Staatsondernemings se direksies moet kan verstaan hoe om verantwoordbaarheid en korporatiewe bestuur te verbeter, sê Gordhan.
Die departement van openbare ondernemings was een van die sleutelsentra vir staatskaping, verduidelik Gordhan. Daarom moet die departement self oor die volgende ses tot nege maande kundigheid opbou oor wat in staatsondernemings gebeur en om direksies oor hul vertoning verantwoordbaar te hou.
Transnet gaan deur groeiende proteksionisme in wêreldhandel geraak word. Die handelspatrone gaan verander, wat ’n invloed het op hoe vraghouers vervoer word en die skeepsroetes wat gevolg word. Eskom gaan deur transformasie in die energiesektor geraak word, tesame met sy verdeling in drie verskillende entiteite.
Elk van die staatsondernemings sal aan Gordhan verslag moet doen oor wat hulle gaan doen om finansieel volhoubaar te word. Daar is al dikwels gesê hulle kan nie meer die staatskas as spaarvarkie gebruik nie.
Daar is talle klagtes oor hoë tariewe, maar in Eskom se geval is die tariewe nodig om sy geldsake te verbeter, sê Gordhan. Die aanstel van ’n herstruktureringshoof by Eskom word nog bespreek.
Daar is verder heelparty vakatures op die onderskeie direksies van die staatsondernemings. By Eskom alleen is daar drie vakatures wat gevul moet word.
Meer oor: Transnet | Suid-Afrikaanse Lugdiens | Pravin Gordhan | Belasting | Openbare Ondernemings | Suid-Afrikaanse Inkomstediens | Minister Van Openbare Ondernemings | Staatskaping | Staatsondernemings
Gordhan se hofaansoek ’n belediging – OB
Gordhan vra interdik teen OB se aanbevole stappe
Dan Matjila: ‘Dis OBK se plig om Eskom te help’
Denel se werknemers opnuut op hul knieë
REGSTREEKS: Rand bereik nóg 'n laagtepunt